
REFERAT

Privind aprobarea studiului de fezabilitate 

“AMENAJARE STRADA BÂRSEI”

Direcţia Tehnică are în program întocmirea studiului de fezabilitate  aferent obiectivului de investiţii “Amenajare strada Bârsei”.

Strada Bârsei este situată în zona de sud-vest a oraşului în cartierul Fratelia şi face legătura între strada Barbu Lăutaru şi strada Secerii. Această stradă este din pământ are un număr de 46 de imobile, circulaţia se desfăşoară anvoios în perioadele uscate ale anului, iar în primăvara şi toamnă, strada este impracticabilă din punct de vedere al circulaţiei autovehiculelor.

Studiul de fezabilitate se realizează pe această stradă care are o lungime de 380 m în vederea creerii unor condiţii corespunzătoare desfăşurării circulaţiei pe tot parcursul anului, îmbunătăţindu-se astfel siguranţa circulaţiei şi confortul utilizatorilor.

Necesitatea şi oportunitatea investiţiei derivă din cele menţionate mai sus, la acestea mai trebuie adăugat şi faptul că lucrările necesare colectării şi evacuării apelor pe această stradă sunt total inexistente, strada fiind parţial canalizată.

Prin realizarea unei îmbrăcăminţi moderne din macadam penetrat impermeabilizat cu un tratament bituminos dublu, se asigură o circulaţie corespunzătoare pe această stradă, îmbunătăţindu-se substanţial viabilitatea părţii carosabile, fapt ce conduce la desfăşurarea unei circulaţii corespunzătoare, la reducerea consumului de combustibil şi la o uzură redusă a autovehiculelor.

Valoarea totală (inclusiv TVA) a investiţiei “Amenajare strada Bârsei”  este estimată la 2.842.762 mii lei, reprezentând  73.233 euro.

Având în vedere faptul că finanţarea studiului de fezabilitate “Amenajare strada Bârsei” se face din Bugetul local, propunem aprobarea studiului de fezabilitate şi realizarea investiţiei menţionată anterior.

“AMENAJARE STRADA BÂRSEI”

INDICATORI TEHNICO-ECONOMICI AI INVESTIŢIEI

Denumirea investiţiei: “Amenajare strada Bârsei”            

Amplasament: Municipiul Timişoara, zona de sud-vest

Beneficiar: Consiliul Local al Municipiului Timişoara

Valoarea investiţiei:           2.842.762 mii lei reprezentând 73.233 euro
Din care C + M                    2.381.477 mii lei reprezentând 61.350 euro
Capacităţi:                                   6.400 mp

